HU Az Európai Unió Hivatalos Lapja C 197/25

Felhívás észrevételek benyújtására az EFTA-államok közötti, a Felügyeleti Hatóság és a Bíróság létrehozásáról szóló megállapodás 3. jegyzőkönyve I. része 1. cikkének (2) bekezdése szerint, az AS Oslo Sporveier és az AS Sporveisbussene részére Norvégiában nyújtott lehetséges támogatással kapcsolatos állami támogatási kérdésekben

2012/C 197/07

A 2012. március 28-i 123/12/COL határozattal, amelynek eredeti nyelvű szövege ezen összefoglaló végén található, az EFTA Felügyeleti Hatóság eljárást kezdeményezett az EFTA-államok közötti, a Felügyeleti Hatóság és a Bíróság létrehozásáról szóló megállapodás 3. jegyzőkönyve I. része 1. cikkének (2) bekezdése szerint. A norvég hatóságokat a határozat másolatának megküldésével értesítették.

E felhívással az EFTA Felügyeleti Hatóság felkéri az EFTA-államokat, az EU-tagállamokat és az érdekelt feleket, hogy a közzétételtől számított egy hónapon belül juttassák el észrevételeiket a szóban forgó intézkedéssel kapcsolatban az alábbi címre:

EFTA Surveillance Authority (EFTA Felügyeleti Hatóság) Registry (Iktatási Osztály) Rue Belliard/Belliardstraat 35 1040 Bruxelles/Brussel BELGIQUE/BELGIË

Az észrevételeket megküldik a norvég hatóságoknak. Az észrevételeket benyújtó érdekelt fél kérését megindokolva, írásban kérheti személyazonossága bizalmas kezelését.

ÖSSZEGZÉS

Előzmények

Norvégiában a helyi buszközlekedési ágazatot a kereskedelmi közlekedésről szóló 2002. évi törvény (a továbbiakban: KKT) és a kereskedelmi közlekedésről szóló 2003. évi rendelet (a továbbiakban: KKR) szabályozza. A KKT és a KKR a lényegét tekintve hasonló korábbi jogszabály helyébe lépett. Ez a jogi keret többek között olyan koncessziók rendszeréről rendelkezik, amelyek szükségesek a vállalkozások számára és kötelezi a megyéket – így például Oslo önkormányzatát –, hogy kompenzálják a nem nyereséges útvonalak üzemeltetőit. Ilyen kompenzáció nyújtható a jegyeladásból származó bevételek és a szolgáltatás nyújtásának költsége közötti különbség fedezésére.

Az EGT-megállapodás hatálybalépése előtt Oslóban éves kompenzációt nyújtottak a koncessziók kedvezményezettjei számára a nem nyereséges útvonalak üzemeltetéséért, összhangban a város költségvetési eljárásával. A kompenzációt éves átalányösszegben fizették, melyet a megelőző években felmerült költségek alapján határoztak meg, számos korrekciós tényező figyelembevételével. 2008 óta az autóbusszal végzett menetrend szerinti szolgáltatásokra vonatkozó valamennyi szerződést közbeszerzés keretében ítélték oda a vállalkozásoknak. Azóta az AS Oslo Sporveier vállalkozás részére nem nyújtottak ilyen kompenzációt az autóbusszal végzett menetrend szerinti szolgáltatásokért.

Az AS Oslo Sporveier vállalkozás – majd később a leányvállalata, az AS Sporveisbussene vállalkozás – jóval az EGT-megállapodás hatálybalépése előtt megbízást kapott az autóbusszal végzett menetrend szerinti szolgáltatások 2008-ig történő nyújtására Oslóban, összhangban a fentebb röviden ismertetett rendelkezésekkel.

Az AS Oslo Sporveier vállalkozást 1994 óta többször átszervezték. Például az összes oslói buszszolgáltatás – az autóbusszal végzett menetrend szerinti szolgáltatásokon kívül a kereskedelmi kirándulóbusz-szolgáltatásokat is ideértve – nyújtását 1997-ben kiszervezték a leányvállalata, az AS Sporveisbussene vállalkozás számára. Ennek eredményeként az AS Oslo Sporveier és az AS Sporveisbussene vállalkozások úgynevezett szállítási megállapodást kötöttek, melynek értelmében az AS Sporveisbussene vállalkozás lett az éves kompenzáció tényleges kedvezményezettje. A szállítási megállapodás szerint az autóbusszal végzett menetrend szerinti szolgáltatásért nyújtott kompenzáció kifizetése a fenti rendelkezésekkel összhangban történt. A norvég hatóságok fenntartják, hogy a vizsgált időszak egészében – 1994 és 2008 között – az Oslo Sporveier csoportnál külön számlákat vezettek a kereskedelmi és közszolgáltatási tevékenységekre, és mindig piaci árat számítottak fel akkor, amikor kereskedelmi tevékenységek nyújtásához a közszolgáltatási tevékenységek köréből vettek igénybe szolgáltatásokat.

2004-ben Oslo önkormányzata – mely akkoriban az Oslo Sporveier 98,8 %-os tulajdonosa volt – 111 760 000 NOK összegű tőkeinjekciót nyújtott az AS Sporveisbussene vállalkozás tőkehiányos nyugdíjalapjához. A tőkehiány 1997 előtt keletkezett és az AS Oslo Sporveier közszolgáltatási és kirándulóbusz részlegében foglalkoztatottak számára fizetendő nyugdíjkötelezettségekhez kapcsolódott. Az AS Oslo Sporveier vállalkozást kötelezték arra, hogy szüntesse meg a tőkehiányt. A tőkeinjekciót – tulajdonosi minőségében – Oslo városa választotta, mint a leggazdaságosabb megoldást.

Az intézkedés értékelése

Az állami támogatás fennállása

A Hatóság úgy véli, hogy mind a tőkeinjekció, mind az éves kompenzációs kifizetések állami támogatást tartalmaznak.

A tőkeinjekciót illetően, mely a kereskedelmi tevékenységet végzők alulfinanszírozott nyugdíjszámláinak fedezését szolgálja, a Hatóság jelenleg nem tudja kizárni azt, hogy a tőkeinjekció gazdasági előnyt nyújtott az AS Oslo Sporveier számára, mivel nem nyújtottak be bizonyítékot arra vonatkozóan, hogy a tőkeinjekciót a piacgazdasági befektető elvének megfelelően nyújtották.

Továbbá, a Hatóság előzetes véleménye szerint sem az éves kompenzációt, sem pedig a közalkalmazottak alulfinanszírozott nyugdíjszámláinak fedezését szolgáló tőkeinjekciót (amely olyan költségekhez kapcsolódott, melyek szintén szolgálhattak az éves kompenzáció alapjául) nem közbeszerzési eljárás keretében határozták meg és nem azon költségek alapján állapították meg, amelyek egy hatékonyan vezetett és megfelelően felszerelt vállalkozásnál felmerülhettek volna. Az Altmark-ítélet negyedik feltétele ezért nem teljesül, tehát mindkét intézkedés az EGT-megállapodás 61. cikkének (1) bekezdése értelmében vett állami támogatást képez.

A támogatás jellege

A Hatóság ebben a szakaszban nem tudja kizárni azt, hogy a támogatást létező támogatási program alapján nyújtották, mely az Oslóban az EGT-megállapodás hatálybalépését megelőzően alkalmazott KKT-re és a KKR-re épülne. Megjegyzendő, hogy 2008 óta nem nyújtottak további támogatást a fenti rendelkezések alapján. Feltételezve, hogy 1994 óta működött létező támogatási program, a Hatóság jelenleg nem tudja pontosan elhatárolni a programot és nem tudja meghatározni, hogy az összes támogatást e program alapján ítélték-e oda. Továbbá, nem tudja kizárni azt, hogy az intézkedések, legalábbis kis mértékben – különösen a kereskedelmi tevékenységekhez kapcsolódó nyugdíjkötelezettségek fedezése tekintetében – jogellenes vagy összeegyeztethetetlen állami támogatást tartalmaznak-e.

A támogatás összeegyeztethetősége

A Hatóság ebben a szakaszban úgy véli, hogy a közvetlenül odaítélt koncesszióig eszközölt kifizetések 2008-ban lezárultak, és a nyugdíjalap tőkehiányát ellensúlyozandó 2004. évi tőkeinjekció közszolgáltatásért járó, legalábbis nagyrészt összeegyeztethető kompenzáció lehet az EGT-megállapodás 49. cikke értelmében. A végleges határozatban található összeegyeztethetőségi értékelés ezért elsősorban azt vizsgálja majd, hogy történt-e túlkompenzáció. Továbbá, a támogatás – legalábbis részben – összeegyeztethető lehet a 61. cikk (3) bekezdésének c) pontjával.

Következtetés

A fenti megfontolások alapján a Hatóság hivatalos vizsgálati eljárás indítása mellett határozott, összhangban az EGT-megállapodás 1. cikkének (2) bekezdésével. Felkérjük az érdekelt feleket, hogy e felhívásnak az Európai Unió Hivatalos Lapjában való közzétételétől számított egy hónapon belül nyújtsák be észrevételeiket.